**V spomin Ciril Zlobec (1925-2018)**

Tu in ob tej uri naj bi se danes poslovil od Cirila Zlobca v imenu mnogih ustanov in organizacij – med njimi Slovenske akademije znanosti in umetnosti ter zveze partizanskih borcev in njihovih dedičev – bil je pomemben del slovenske današnjosti in njene pravkaršnje zgodovine. Tako zvestega, ponosnega in dejavnega, ustvarjalnega Slovenca zlepa ni, in ni bilo. Bil je: od partizanskega borca za primorsko-slovensko svobodo do enega najzaslužnejših slovenskih osamosvojiteljev, od velikega pesnika do odgovornega varuha kulture in svobode v njej, od urednika do vizionarja in večletnega podpredsednika SAZU: resnično velika in pomembna osebnost našega časa. Zdaj, ob koncu njegovega življenja, zvrhano polnega topline, odgovornosti, poštenja in ljubezni do vsega človeškega, mu izrekam torej zahvalo vseh teh organizacij in ustanov, še posebej Zveze partizanskih borcev; bolj kot marsikdo drug se je naš sopotnik Ciril čutil intimnega dolžnika do NOB - ne samo zaradi lastnega deleža v njem, temveč predvsem zato, ker so se šele s partizansko voljo in močjo primorski Slovenci združili s svojo pravo in resnično domovino. Hvala torej, Ciril!

Nekdanji romantiki so bili prepričani, da so spomini edino, kar lahko rešimo iz brodoloma, imenovanega življenje. (Mogoče še kakšen kamnit ali bronast spomenik) - Sam ne mislim tako, vse kar človek dobrega postori, ostane vgrajeno v človeštvo; če to postori za Slovence, ostane trdno v Slovenstvu - v tem, kar smo in kar hočemo biti. S tem samo sledim našemu velikemu prinašalcu luči in svetlobe, pesniškemu predniku Prešernu ter njegovim besedam:

*Človek premine,/človeštvo ne – in z njim* *ostane vse,/kar zanj storim.*

Zdaj pa se naj poslovim še osebno, dragi prijatelj: počivaj spokojno v tej naši slovenski zemljici, ki si jo ljubil, kolikor se sploh ljubiti da! Slovenci z menoj vred bomo pogrešali tvojo prijazno, mirno, zbrano besedo, tvoj *credo*, da je ljubezen najgloblje bistvo in smisel življenja. Po tem si se ravnal vse življenje; toliko sva sodelovala, da vem to. Nisi maral prijateljev iz računa; nisi maral soborcev, čeprav pri pravični stvari, kot je bilo tudi naše osamosvajanje - če jih je pri tem vodilo računanje; malokdo ve, kako zelo si bil človeško prizadet, ko so ti med osamosvajanjem hoteli poniglavo umazati pošteno ime; in kako si bil srečen ob zaupanju, ki so ti ga ljudje vseeno izkazovali, saj preprosto niso mogli verjeti, da bi nekdanji partizan, slovenski pesnik in človek z veliko začetnico, primorski Slovenec, lahko storil kaj slabega. Prosim, ne nosi tega s sabo v večnost! Odnesi in nosi raje neizmerno hvaležnost in ljubezen vseh nas. Radi smo te imeli, kot si tudi ti imel nas. Ponosni smo na vse, kar si storil, veliki Slovenec, dragi prijatelj!

In zdaj počivaj v miru!

Matjaž Kmecl

Ljubljana, 28. 8. 2018